CELEX: 32012D0270
Language: el
Date: 2012-05-16 00:00:00
Title: 2012/270/ΕΕ: Εκτελεστική απόφαση της Επιτροπής, της 16ης Μαΐου 2012 , σχετικά με μέτρα έκτακτης ανάγκης για την πρόληψη της εισαγωγής και της εξάπλωσης μέσα στην Ένωση των οργανισμών Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) [κοινοποιηθείσα υπό τον αριθμό C(2012) 3137]

23.5.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 132/18
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 16ης Μαΐου 2012
   σχετικά με μέτρα έκτακτης ανάγκης για την πρόληψη της εισαγωγής και της εξάπλωσης μέσα στην Ένωση των οργανισμών Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner)
   [κοινοποιηθείσα υπό τον αριθμό C(2012) 3137]
   (2012/270/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη πρόταση,
   Εκτιμώντας τα ακόλουθα:
   
               (1)
            
            
               Από αξιολόγηση που διενήργησε η Επιτροπή με βάση την ανάλυση κινδύνου επιβλαβούς οργανισμού της Ευρωπαϊκής και Μεσογειακής Οργάνωσης για την προστασία των φυτών προκύπτει ότι οι οργανισμοί Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) προκαλούν βλαβερές συνέπειες σε ευπαθή φυτά. Επηρεάζουν, ιδίως, τους κονδύλους του Solanum tuberosum L., συμπεριλαμβανομένων εκείνων που προορίζονται για φύτευση, εφεξής «κόνδυλοι πατάτας», που παράγονται σε όλη την Ένωση. Οι εν λόγω οργανισμοί δεν παρατίθενται ούτε στο παράρτημα I ούτε στο παράρτημα II της οδηγίας 2000/29/ΕΚ.
            
         
               (2)
            
            
               Η Πορτογαλία ενημέρωσε την Επιτροπή για την παρουσία των Epitrix cucumeris (Harris) και Epitrix similaris (Gentner) σ’ αυτό το κράτος μέλος. Σύμφωνα με την κοινοποίηση που υπέβαλε η Ισπανία στις 8 Σεπτεμβρίου 2010, εντοπίστηκε ο Epitrix similaris (Gentner) για πρώτη φορά σε μία περιφέρεια του εν λόγω κράτους μέλους. Οι διαθέσιμες πληροφορίες δείχνουν επίσης ότι οι Epitrix cucumeris (Harris) και Epitrix tuberis (Gentner) βρίσκονται σε τρίτη χώρα η οποία εξάγει σήμερα κονδύλους πατάτας στην Ένωση.
            
         
               (3)
            
            
               Θα πρέπει να προβλεφθούν μέτρα για την εισαγωγή στην Ένωση κονδύλων πατάτας από τρίτες χώρες στις οποίες είναι γνωστή η παρουσία των Epitrix cucumeris (Harris), Epitrix similaris (Gentner), Epitrix subcrinita (Lec.) ή Epitrix tuberis (Gentner). Θα πρέπει επίσης να προβλεφθούν μέτρα για τη διακίνηση κονδύλων πατάτας που κατάγονται από περιοχές της Ένωσης στις οποίες έχει επιβεβαιωθεί η παρουσία ενός ή περισσότερων από τους προαναφερθέντες οργανισμούς.
            
         
               (4)
            
            
               Θα πρέπει να διενεργηθούν επισκοπήσεις σχετικά με την παρουσία των Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) σε κονδύλους πατάτας και σε φυτείες πατάτας σε όλα τα κράτη μέλη και να κοινοποιηθούν τα αποτελέσματα. Τα κράτη μέλη μπορούν επίσης να επιλέξουν να διενεργήσουν επισκοπήσεις και σε άλλα φυτά.
            
         
               (5)
            
            
               Θα πρέπει επίσης να προβλεφθούν μέτρα που θα δίνουν τη δυνατότητα στα κράτη μέλη να καθορίζουν οριοθετημένες περιοχές όταν επιβεβαιώνεται η παρουσία των Epitrix cucumeris (Harris), Epitrix similaris (Gentner), Epitrix subcrinita (Lec.) ή Epitrix tuberis (Gentner), με σκοπό την εξάλειψη ή τουλάχιστον τον περιορισμό των εν λόγω οργανισμών και την εντατική παρακολούθηση όσον αφορά την παρουσία τους.
            
         
               (6)
            
            
               Για να συμμορφωθούν με την παρούσα απόφαση, τα κράτη μέλη πρέπει, εφόσον απαιτείται, να προσαρμόσουν τη νομοθεσία τους.
            
         
               (7)
            
            
               Η παρούσα απόφαση θα πρέπει να τεθεί σε ισχύ έως τις 30 Σεπτεμβρίου 2014, ώστε να υπάρξει χρόνος για την αξιολόγηση της αποτελεσματικότητά της.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Απαγορεύσεις σχετικά με τους Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner)
   Οι οργανισμοί Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner), στο εξής «οι συγκεκριμένοι οργανισμοί», δεν εισάγονται στην Ένωση ούτε εξαπλώνονται στο εσωτερικό της.
   Άρθρο 2
   Εισαγωγή κονδύλων πατάτας στην Ένωση
   1.   Οι κόνδυλοι του Solanum tuberosum L., συμπεριλαμβανομένων εκείνων που προορίζονται για φύτευση, εφεξής «κόνδυλοι πατάτας», καταγωγής (2) τρίτων χωρών στις οποίες είναι γνωστή η παρουσία ενός ή περισσότερων συγκεκριμένων οργανισμών, μπορούν να εισάγονται στην Ένωση μόνο αν πληρούν τις ειδικές απαιτήσεις για την εισαγωγή που αναφέρονται στο παράρτημα I τμήμα 1 σημείο 1.
   2.   Κατά την είσοδο στην Ένωση οι κόνδυλοι πατάτας επιθεωρούνται από την αρμόδια επίσημη υπηρεσία σύμφωνα με το παράρτημα I τμήμα 1 σημείο 5.
   Άρθρο 3
   Διακίνηση των κονδύλων πατάτας μέσα στην Ένωση
   Οι κόνδυλοι πατάτας που προέρχονται από οριοθετημένες περιοχές μέσα στην Ένωση οι οποίες έχουν καθοριστεί σύμφωνα με το άρθρο 5 είναι δυνατό να διακινούνται στο εσωτερικό της Ένωσης μόνον αν πληρούν τους όρους που αναφέρονται στο παράρτημα I τμήμα 2 σημείο 1.
   Οι κόνδυλοι πατάτας εισάγονται στην Ένωση σύμφωνα με το άρθρο 2 από τρίτες χώρες στις οποίες είναι γνωστή η παρουσία ενός ή περισσότερων συγκεκριμένων οργανισμών μπορούν να διακινούνται στο εσωτερικό της Ένωσης μόνον αν πληρούν τους όρους που αναφέρονται στο παράρτημα I τμήμα 2 σημείο 3.
   Άρθρο 4
   Έρευνες και κοινοποιήσεις σχετικά με τους συγκεκριμένους οργανισμούς
   1.   Τα κράτη μέλη πραγματοποιούν επίσημες ετήσιες επισκοπήσεις για την παρουσία συγκεκριμένων οργανισμών σε κονδύλους πατάτας και, κατά περίπτωση, άλλων φυτών ξενιστών, συμπεριλαμβανομένων των εκτάσεων όπου καλλιεργούνται κόνδυλοι πατάτας στην επικράτειά τους.
   Τα κράτη μέλη κοινοποιούν τα αποτελέσματα των εν λόγω επισκοπήσεων στην Επιτροπή και στα άλλα κράτη μέλη έως τις 30 Απριλίου κάθε έτους.
   2.   Κάθε πιθανή ή επιβεβαιωμένη παρουσία συγκεκριμένου οργανισμού κοινοποιείται αμέσως στους αρμόδιους επίσημους φορείς.
   Άρθρο 5
   Οριοθετημένες περιοχές και μέτρα που πρέπει να ληφθούν στις περιοχές αυτές
   1.   Όταν με βάση τα αποτελέσματα των επισκοπήσεων που αναφέρονται στο άρθρο 4 παράγραφος 1 ή άλλα αποδεικτικά στοιχεία, το κράτος μέλος επιβεβαιώνει την παρουσία συγκεκριμένου οργανισμού σε μέρος της επικράτειάς του, το εν λόγω κράτος μέλος, χωρίς καθυστέρηση, καθορίζει οριοθετημένη περιοχή που αποτελείται από μια προσβεβλημένη ζώνη και μια ουδέτερη ζώνη, όπως ορίζεται στο παράρτημα II τμήμα 1.
   Λαμβάνει μέτρα σύμφωνα με το παράρτημα II τμήμα 2.
   2.   Όταν ένα κράτος μέλος λαμβάνει μέτρα σύμφωνα με την παράγραφο 1, κοινοποιεί αμέσως τον κατάλογο των οριοθετημένων περιοχών, τις πληροφορίες σχετικά με την οριοθέτησή τους, περιλαμβάνοντας τους γεωγραφικούς χάρτες που δείχνουν τη θέση τους, καθώς και μια περιγραφή των μέτρων που εφαρμόζονται σ’ αυτές τις οριοθετημένες περιοχές.
   Άρθρο 6
   Συμμόρφωση
   Τα κράτη μέλη λαμβάνουν κάθε μέτρο που απαιτείται για να συμμορφωθούν με την παρούσα απόφαση και, αν είναι αναγκαίο, τροποποιούν τα μέτρα που έχουν λάβει για την προστασία τους από την εισαγωγή και την εξάπλωση των συγκεκριμένων οργανισμών, ούτως ώστε τα μέτρα αυτά να είναι σύμφωνα με την παρούσα απόφαση. Ενημερώνουν αμέσως την Επιτροπή σχετικά με τα εν λόγω μέτρα.
   Άρθρο 7
   Εφαρμογή
   Η παρούσα απόφαση εφαρμόζεται έως τις 30 Σεπτεμβρίου 2014.
   Άρθρο 8
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 16 Μαΐου 2012.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  Γλωσσάριο φυτοϋγειονομικών όρων — Πρότυπο αναφοράς ISPM αριθ. 5 και Φυτοϋγειονομικά πιστοποιητικά — Πρότυπο αναφοράς ISPM αριθ. 12 από τη γραμματεία της Διεθνούς Σύμβασης για την Προστασία των Φυτών, Ρώμη.
   
      ΠΑΡΑΡΤΗΜΑ I
      ΤΜΗΜΑ 1
      
         Ειδικές απαιτήσεις για την εισαγωγή στην Ένωση
      
      
                  1.
               
               
                  Με την επιφύλαξη των διατάξεων που περιλαμβάνονται στην οδηγία 2000/29/ΕΚ, οι κόνδυλοι πατάτας καταγωγής τρίτων χωρών στις οποίες είναι γνωστή η παρουσία ενός ή περισσότερων συγκεκριμένων οργανισμών συνοδεύονται από πιστοποιητικό φυτοϋγειονομικού ελέγχου, όπως αναφέρεται στο άρθρο 13 παράγραφος 1 πρώτο εδάφιο σημείο ii) της οδηγίας 2000/29/ΕΚ («πιστοποιητικό»), το οποίο περιλαμβάνει στον τίτλο «Συμπληρωματική δήλωση» τις πληροφορίες που παρατίθενται στα σημεία 2 και 3.
               
            
                  2.
               
               
                  Το πιστοποιητικό φυτοϋγειονομικού ελέγχου περιλαμβάνει τις πληροφορίες είτε του στοιχείου α) είτε του στοιχείου β):
                  
                              α)
                           
                           
                              οι κόνδυλοι πατάτας έχουν καλλιεργηθεί σε ζώνη απαλλαγμένη από επιβλαβείς οργανισμούς, όπως διαπιστώθηκε από τον Εθνικό Οργανισμό για την Προστασία των Φυτών σύμφωνα με τα σχετικά διεθνή πρότυπα φυτοϋγειονομικών μέτρων·
                           
                        
                              β)
                           
                           
                              οι κόνδυλοι πατάτας έχουν υποστεί πλύσιμο ή βούρτσισμα, ώστε να μην υπάρχει σε ποσοστό μεγαλύτερο του 0,1 % χώμα προσκολλημένο σε αυτούς ή έχουν υποβληθεί σε ισοδύναμη μέθοδο με σκοπό να επιτευχθεί το ίδιο αποτέλεσμα, να αφαιρεθούν οι συγκεκριμένοι οργανισμοί και να εξασφαλιστεί ότι δεν υπάρχει κίνδυνος εξάπλωσης των συγκεκριμένων οργανισμών.
                           
                        
            
                  3.
               
               
                  Το πιστοποιητικό περιλαμβάνει τα ακόλουθα:
                  
                              α)
                           
                           
                              περιλαμβάνει στοιχεία σύμφωνα με τα οποία διαπιστώθηκε ότι οι κόνδυλοι πατάτας είναι απαλλαγμένοι από τους συγκεκριμένους οργανισμούς και από οποιοδήποτε από τα συμπτώματά τους και δεν περιέχουν περισσότερο από 0,1 % χώματα σε επίσημη εξέταση που πραγματοποιήθηκε λίγο πριν από την εξαγωγή·
                           
                        
                              β)
                           
                           
                              περιλαμβάνει στοιχεία σύμφωνα με τα οποία τα υλικά συσκευασίας των κονδύλων πατάτας κατά την εισαγωγή τους είναι καθαρά.
                           
                        
            
                  4.
               
               
                  Όταν παρέχονται στοιχεία που αναφέρονται στο σημείο 2 στοιχείο α), η ονομασία της ζώνης που είναι απαλλαγμένη από επιβλαβείς οργανισμούς αναφέρεται στο σημείο «Τόπος καταγωγής».
               
            
                  5.
               
               
                  Οι κόνδυλοι πατάτας που εισάγονται στην Ένωση σύμφωνα με τα σημεία (1) έως (4) επιθεωρούνται στο σημείο εισόδου ή στον τόπο προορισμού που καθορίζεται σύμφωνα με την οδηγία 2004/103/ΕΚ της Επιτροπής (1), προκειμένου να επιβεβαιωθεί ότι πληρούν τις απαιτήσεις που καθορίζονται στα σημεία 1 έως 4.
               
            ΤΜΗΜΑ 2
      
         Όροι διακίνησης
      
      
                  1.
               
               
                  Οι κόνδυλοι πατάτας που κατάγονται από οριοθετημένες περιοχές μέσα στην Ένωση μπορούν να διακινηθούν από αυτές τις περιοχές σε μη οριοθετημένες περιοχές εντός της Ένωσης μόνον αν συνοδεύονται από φυτοϋγειονομικό διαβατήριο, το οποίο συντάσσεται και εκδίδεται σύμφωνα με τις διατάξεις της οδηγίας 92/105/ΕΟΚ της Επιτροπής (2) και, αν πληρούν τους όρους που αναφέρονται στο σημείο 2.
               
            
                  2.
               
               
                  Οι κόνδυλοι πατάτας πρέπει να πληρούν τις ακόλουθες προϋποθέσεις:
                  
                              α)
                           
                           
                              οι κόνδυλοι πατάτας έχουν καλλιεργηθεί σε τόπο παραγωγής που έχει καταχωριστεί σύμφωνα με την οδηγία 92/90/ΕΟΚ της Επιτροπής (3) ή από καταχωρισμένο παραγωγό, σύμφωνα με την οδηγία 93/50/ΕΟΚ (4), ή να έχουν διακινηθεί από αποθήκη ή κέντρο αποστολής που έχει καταχωριστεί σύμφωνα με την οδηγία 93/50/ΕΟΚ·
                           
                        
                              β)
                           
                           
                              οι κόνδυλοι πατάτας έχουν υποστεί πλύσιμο ή βούρτσισμα, ώστε να μην υπάρχει σε ποσοστό μεγαλύτερο του 0,1 % χώμα προσκολλημένο σε αυτούς ή έχουν υποβληθεί σε ισοδύναμη μέθοδο με σκοπό να επιτευχθεί το ίδιο αποτέλεσμα, να αφαιρεθούν οι συγκεκριμένοι οργανισμοί και να εξασφαλιστεί ότι δεν υπάρχει κίνδυνος εξάπλωσης των συγκεκριμένων οργανισμών και
                           
                        
                              γ)
                           
                           
                              τα υλικά συσκευασίας των κονδύλων πατάτας κατά τη διακίνησή τους είναι καθαρό.
                           
                        
            
                  3.
               
               
                  Οι κόνδυλοι πατάτας που εισάγονται στην Ένωση σύμφωνα με το τμήμα 1 από τρίτες χώρες στις οποίες είναι γνωστή η παρουσία ενός ή περισσότερων οργανισμών μπορούν να διακινούνται στο εσωτερικό της Ένωσης μόνον αν συνοδεύονται από φυτοϋγειονομικό διαβατήριο που αναφέρεται στο σημείο 1.
               
            
         (1)  ΕΕ L 313 της 12.10.2004, σ. 16.
      
         (2)  ΕΕ L 4 της 8.1.1993, σ. 22.
      
         (3)  ΕΕ L 344 της 26.11.1992, σ. 38.
      
         (4)  ΕΕ L 205 της 17.8.1993, σ. 22.
   
   
      ΠΑΡΑΡΤΗΜΑ II
      
         ΟΡΙΟΘΕΤΗΜΕΝΕΣ ΠΕΡΙΟΧΕΣ ΚΑΙ ΜΕΤΡΑ ΣΥΜΦΩΝΑ ΜΕ ΤΟ ΑΡΘΡΟ 5
      
      ΤΜΗΜΑ 1
      
         Καθορισμός οριοθετημένων περιοχών
      
      
                  1.
               
               
                  Οι οριοθετημένες περιοχές αποτελούνται από τις ακόλουθες ζώνες:
                  
                              α)
                           
                           
                              προσβεβλημένη ζώνη η οποία περιλαμβάνει τουλάχιστον τα αγροτεμάχια στα οποία έχει επιβεβαιωθεί η παρουσία συγκεκριμένου οργανισμού καθώς και τα αγροτεμάχια στα οποία έχουν καλλιεργηθεί προσβεβλημένοι κόνδυλοι πατάτας· και
                           
                        
                              β)
                           
                           
                              ουδέτερη ζώνη ακτίνας τουλάχιστον 100 μέτρων πέρα από τα όρια της προσβεβλημένης ζώνης. Όταν ένα μέρος του αγροτεμαχίου εμπίπτει στην ουδέτερη ζώνη, τότε το σύνολο του αγροτεμαχίου αποτελεί μέρος της ουδέτερης ζώνης.
                           
                        
            
                  2.
               
               
                  Στις περιπτώσεις αλληλεπικάλυψης πολλών ουδέτερων ζωνών ή γειτνίασής τους, καθορίζεται οριοθετημένη περιοχή η οποία περιλαμβάνει την περιοχή που καλύπτεται από τις σχετικές οριοθετημένες περιοχές και τις ενδιάμεσες περιοχές.
               
            
                  3.
               
               
                  Όταν για τον καθορισμό της προσβεβλημένης ζώνης και της ουδέτερης ζώνης, τα κράτη μέλη, συνυπολογίζοντας έγκυρες επιστημονικές αρχές, λαμβάνουν υπόψη τα ακόλουθα στοιχεία: τη βιολογία των συγκεκριμένων οργανισμών, το επίπεδο προσβολής, την κατανομή των φυτών ξενιστών, τα στοιχεία εγκατάστασης των συγκεκριμένων οργανισμών, την ικανότητα των συγκεκριμένων οργανισμών να εξαπλώνονται με φυσικό τρόπο.
               
            
                  4.
               
               
                  Εάν η παρουσία του συγκεκριμένου οργανισμού επιβεβαιωθεί εκτός της προσβεβλημένης ζώνης, τα όρια της προσβεβλημένης ζώνης και της ουδέτερης ζώνης επανεξετάζονται και τροποποιούνται ανάλογα.
               
            
                  5.
               
               
                  Όσον αφορά μία οριοθετημένη περιοχή, με βάση τις έρευνες που αναφέρονται στο άρθρο 4 παράγραφος 1, όταν ο εν λόγω συγκεκριμένος οργανισμός δεν έχει ανιχνευθεί για περίοδο δύο ετών, το κράτος μέλος επιβεβαιώνει ότι ο εν λόγω οργανισμός δεν είναι πλέον παρών στην εν λόγω περιοχή και ότι η περιοχή παύει να είναι οριοθετημένη. Ενημερώνει την Επιτροπή και τα άλλα κράτη μέλη.
               
            ΤΜΗΜΑ 2
      
         Μέτρα στις οριοθετημένες περιοχές, όπως προβλέπεται στο δεύτερο εδάφιο του άρθρου 5 παράγραφος 1
      
      Τα μέτρα που λαμβάνονται από τα κράτη μέλη στις οριοθετημένες περιοχές περιλαμβάνουν τουλάχιστον τα εξής:
      
                  1.
               
               
                  μέτρα για την εξάλειψη ή τον περιορισμό των συγκεκριμένων οργανισμών, συμπεριλαμβανομένων της επέμβασης και της απολύμανσης, καθώς και απαγόρευση φύτευσης φυτών ξενιστών, κατά περίπτωση·
               
            
                  2.
               
               
                  εντατική παρακολούθηση, μέσω των ενδεδειγμένων επιθεωρήσεων, για το ενδεχόμενο παρουσίας των συγκεκριμένων οργανισμών·
               
            
                  3.
               
               
                  εποπτεία της διακίνησης των κονδύλων πατάτας εκτός των οριοθετημένων περιοχών.